钦定古今图书集成/明伦汇编/官常典/第680卷 > 谢泌
## 钦定古今图书集成/明伦汇编/官常典/第680卷 > 谢泌

按《宋史》本传，“泌字宗源，歙州歙人。自言晋太傅安二
十七世孙。少好学，有志操。贾黄中知宣州，一见奇之。
太平兴国五年进士，解褐大理评事，知清川县，徙彰
明，迁著作佐郎。端拱初，为殿中丞。献所著文十篇、《古
今类要》三十卷。召试中书，以直史馆赐绯。时言事者
众，诏阁门非涉侥望乃许受之。繇是言路稍壅，泌抗”
疏陈其不可，且言：“边鄙有事，民政未乂，狂夫之言，圣
人择焉。苟诘而拒之，四聪之明，将有所蔽。愿采其可
者，拒其不可者，庶颙颙之情，得以上达。”复言：“国家图
书，多失次序。唐景龙中，尝分经、史、子、集为四库，命薛
稷、沈佺期、武平一、马怀素分掌，望遵复故事。”遂令直
馆分典四部。以泌知集库，改左正言，使岭南采访。淳
化二年，久旱，复上言时政得失。时王禹偁上言：请自
今试官候谒宰相，并须朝罢于政事堂，枢密使预坐
接见，将以杜私请。诏从之。泌上言曰：“伏睹明诏，不许
宰相、枢密使见宾客，是疑大臣以私也。《书》曰：‘任贤勿
贰，去邪勿疑’。张说谓姚元崇曰：‘外则疏而接物，内则
谨以事君’。此真大臣之体。今天下至广，万几至繁，陛
下以聪明奇于辅臣，自非接下，何以悉知外事？若令
都堂候见，则庶官请见咨事，略无解衣之暇。今陛下
囊括宇宙，总揽英豪，朝廷无巧言之士，方面无姑息
之臣，奈何疑执政为衰世之事乎？”王禹偁昧于大体，

且嘉其忠荩，拜左司谏，赐金紫，钱三十万。一日，得对
便殿，太宗称其任直敢言。泌奏曰：“陛下从谏如流，故
臣得以竭诚。昔唐季孟昌图者，朝疏谏而夕去位，鉴
于前代，取乱宜矣。”太宗动色久之。时群臣升殿言事
者，既可其奏，得专达于有司，颇言巧妄。泌请自今凡
政事送中书，机事送枢密，金谷送三司，覆奏而行。从
之。俄判三司盐铁勾院。奉诏解送国学举人，黜落既
多，群聚喧诟，怀甓以伺泌出。泌知之，潜由他涂入史
馆，数宿不敢出，请对自陈。太宗问：“何官驺导严肃，都
人畏避”，有以台杂对者，即授泌虞部员外郎兼侍御
史知杂事。上元观灯，泌特预召，自是为例。转金部员
外郎，充盐铁副使。顷之，魏羽为使，即泌之外舅，以亲
嫌，改度支副使。因郊祀，条上军士赏给之数。太宗曰：
“朕惜金帛，止备赏赐尔。”泌因曰：“唐德宗朱泚之乱，后
唐庄宗马射之祸，皆赏军不丰之致。今陛下薄于躬
御，赏赐特优，实历代之所难也。”俄与王沔同磨勘京
朝官。太宗孜孜为治，每御长春殿视事罢，复即崇政
殿临决，日旰未进御膳。泌言：“请自今长春罢政，既膳
后御便坐。”不报。俄知三班、通进银台司，出知湖州，再
迁主客郎中、知虢州。真宗初，边人屡寇，泌上疏曰：“臣
窃惟圣心所切者，欲天下朝夕太平尔。”雍熙末，赵普
录唐姚崇太平十事以献。未几，普复相。时称致治之
策，无出于此。寻普病，又辽骑扰边，因循未行。今北边
谧宁，继迁请命，则可行于今日矣。臣以为先朝未尽
行者，俟陛下尔。陛下自临大宝，边不加兵，西北肃然，
艮安岁登，则太平之象，复何远哉！至于省不急之务，
削烦苛之政，抑奔竞，来直言，斯皆致太平之术，又岂
让唐开元之治也！议者或谓方今用兵，异于开元。且
开元边戎孔炽，明皇卒与之和。至如汉高祖亦然。此
皆屈己以宁天下，岂以轻大国而竞小忿乎？请以近
事言：往岁讨交阯，三师一动，南方几摇。先皇以为得
之无用，弃之实便，及授官为藩屏，则至今窜伏。石晋
之末，耻讲和契丹，遂致天下横流，岂得为强？或者有
言，敌所嗜者禽色，所贪者财利，馀无他智计。先朝平
晋之后，若不举兵临之，但与财帛，则幽蓟不日纳土
矣。察此乃知其情，古犹今也。汉祖、明皇所用之计，正
可以饵其心矣。臣伏睹近诏，以不逞之徒所陈述皆
闾阎事。臣闻古先哲王，询于刍荛，察于迩言者，盖虑
视听之蔽，故采此以达物情，亦罕行其事也。先朝有
侯莫陈利用、陈廷山、郑昌嗣、赵赞之徒，喋喋利口，赖
先帝圣聪，寻翦除之，然为患已深矣。臣又闻辅时佐
主，建万世之基，立不拔之策者，必倚老成之人。至如
成、康刑措，由任周、召；文、景清静，不易萧、曹；明皇太平，
亦资姚、宋。夫精练国政，酌斟王度，未闻市井之胥、走
法之吏，可当其任也。惟陛下察往古“用贤致治之道，
则贤者亦必尽忠竭力，以辅成太平之治矣。”咸平二
年，徙知同州。代还，知鼓司、登闻院。五年，与陈恕同知
贡举，复知通进、银台司，加刑部，出为两浙转运使。近
制，文武官告老皆迁秩，令录授朝官，并给半俸。泌言：
请自今七十以上求退者，许致仕，因疾及历任犯赃
者听从便。诏可。徙知福州。代还，民怀其爱，刻石以纪
去思。转兵部郎中，复知审官院，直昭文馆，知荆南府，
改襄州，迁太常少卿、右谏议大夫，判吏部铨。大中祥
符五年，卒，年六十三。泌性端直，然好方外之学，疾革，
服道士服，端坐死。帝闻而叹异，遣使临问恤赐，录其
子衍为太常寺、奉礼郎，衒将作监主簿。衍终太子中
舍。